Trafikken i Aalborg vil dagen igennem være påvirket af Aalborg Karneval. Få overblikket her.

Op mod 100.000 mennesker ventes lørdag at deltage i Aalborg Karnevals stjerneparade. Og når så mange mennesker på samme tid beslutter sig for at bevæge sig gennem byen, er der ingen, der kan være i tvivl om, at det kommer til at påvirke trafikken. Optoget starter opdelt og tidsforskudt tre steder i Aalborg og Nørresundby. På den måde kan optogene mødes på Vesterbro i Aalborg - uden at ende i et gigantisk trafikkaos - og derefter, som et optog, sætte kursen mod Kildeparken, hvor der skal festes resten af dagen og hele aftenen med. Trafikalt kommer festlighederne til at påvirke flere af de store og trafikerede veje i Aalborg. Limfjordsbroen vil være spærret fra klokken 9 til klokken 12.30. Kastetvej/Borgergade mellem Haraldslund og Vesterbro er spærret fra klokken 10 til klokken 16. Skibsbyggerivej/Østerbro mellem Øster Alle, Nyhavngade og Stormgade er spærret fra klokken 9 til cirka 12.30. Nyhavnsgade/Strandvejen fra Skibsbyggeri mod vest til krydset ved Ved Stranden er spærret fra klokken 10 til klokken 16. Vesterbro fra Borgergade/Ved Stranden er spærret frem til Hasserisgade fra 8.30 til 19.30 Som det kan ses på billedet herover er Aalborg Bymidte ikke afspærret i løbet af dagen. Og selvom 100.000 feststemte mennesker bevæger sig gennem byen, er bymidten relativt upåvirket af festen og paraden.